CELEX: 32020R2190
Language: el
Date: 2020-10-29 00:00:00
Title: Κατ’ εξουσιοδότηση κανονισμός (ΕΕ) 2020/2190 της Επιτροπής της 29ης Οκτωβρίου 2020 για την τροποποίηση του κατ’ εξουσιοδότηση κανονισμού (ΕΕ) 2019/2124 όσον αφορά τους επίσημους ελέγχους στον συνοριακό σταθμό ελέγχου από τον οποίο τα αγαθά εξέρχονται από την Ένωση και όσον αφορά ορισμένες διατάξεις σχετικά με τη διαμετακόμιση και τη μεταφόρτωση (Κείμενο που παρουσιάζει ενδιαφέρον για τον ΕΟΧ)

23.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 434/3
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2190 ΤΗΣ ΕΠΙΤΡΟΠΗΣ
         της 29ης Οκτωβρίου 2020
         για την τροποποίηση του κατ’ εξουσιοδότηση κανονισμού (ΕΕ) 2019/2124 όσον αφορά τους επίσημους ελέγχους στον συνοριακό σταθμό ελέγχου από τον οποίο τα αγαθά εξέρχονται από την Ένωση και όσον αφορά ορισμένες διατάξεις σχετικά με τη διαμετακόμιση και τη μεταφόρτωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ, και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 51 παράγραφος 1 στοιχεία β) και δ),
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2019/2124 της Επιτροπής (2) θεσπίζει κανόνες για τη διενέργεια επίσημων ελέγχων από τις αρμόδιες αρχές των κρατών μελών (3) σε φορτία ζώων και αγαθών υπό διαμετακόμιση, μεταφόρτωση και περαιτέρω μεταφορά μέσω της Ένωσης.
                  
               
                     (2)
                  
                  
                     Δεδομένου ότι κατά τη διαμετακόμιση και τη μεταφόρτωση εμπλέκονται διάφοροι υπεύθυνοι, συμπεριλαμβανομένων των εισαγωγέων, των μεταφορέων, των εκτελωνιστών και των εμπόρων, είναι αναγκαίο να αναφέρεται ότι οι υπεύθυνοι για τα φορτία θα πρέπει να συμμορφώνονται με τους κανόνες που προβλέπονται στον κατ’ εξουσιοδότηση κανονισμό (ΕΕ) 2019/2124.
                  
               
                     (3)
                  
                  
                     Προκειμένου να διασφαλίζεται η ιχνηλασιμότητα των φορτίων έως την έξοδό τους από το έδαφος της Ένωσης, το επίσημο πιστοποιητικό που εκδίδεται σύμφωνα με τον εκτελεστικό κανονισμό (ΕΕ) 2019/2128 της Επιτροπής (4) πρέπει να συνοδεύει τα φορτία από τις εγκεκριμένες αποθήκες έως τους συνοριακούς σταθμούς ελέγχου από τους οποίους τα αγαθά εξέρχονται από το έδαφος της Ένωσης.
                  
               
                     (4)
                  
                  
                     Σύμφωνα με τον εκτελεστικό κανονισμό (ΕΕ) 2019/2128, τα επίσημα πιστοποιητικά μπορούν να εκδίδονται σε έντυπη μορφή. Κατά συνέπεια, οι αρμόδιες αρχές που είναι υπεύθυνες για τους επίσημους ελέγχους σε στρατιωτικές βάσεις του ΝΑΤΟ ή των ΗΠΑ, οι αρμόδιες αρχές στους συνοριακούς σταθμούς ελέγχου από τους οποίους τα αγαθά εξέρχονται από την Ένωση και ο αντιπρόσωπος του πλοιάρχου του σκάφους ή του υπευθύνου για την παράδοση φορτίων σε σκάφος που εξέρχεται από το έδαφος της Ένωσης θα πρέπει να έχουν επίσης τη δυνατότητα να προσυπογράφουν επίσημα πιστοποιητικά που εκδίδονται σε έντυπη μορφή και να επιστρέφουν τα εν λόγω επίσημα πιστοποιητικά εντός 15 ημερών από την ημερομηνία έγκρισης της διαμετακόμισης.
                  
               
                     (5)
                  
                  
                     Με σκοπό την προστασία της υγείας των ανθρώπων και των ζώων, μπορεί να επιτρέπεται να διέρχονται από το έδαφος της Ένωσης τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων υπό διαμετακόμιση από μια τρίτη χώρα προς άλλη τρίτη χώρα, υπό τον όρο ότι πληρούν ορισμένες προϋποθέσεις. Οι προϋποθέσεις αυτές θα πρέπει να περιλαμβάνουν την κατάλληλη παρακολούθηση των φορτίων κατά τη διαμετακόμιση και την κατάλληλη προσκόμισή τους για επίσημους ελέγχους στον συνοριακό σταθμό ελέγχου από τον οποίο οποίο εξέρχονται από το έδαφος της Ένωσης.
                  
               
                     (6)
                  
                  
                     Για να διασφαλιστεί η προστασία της υγείας των ανθρώπων και των ζώων, τα προϊόντα ζωικής προέλευσης θα πρέπει να προστεθούν στα προϊόντα που πρέπει να ελέγχονται στον συνοριακό σταθμό ελέγχου από τον οποίο τα αγαθά εξέρχονται από την Ένωση.
                  
               
                     (7)
                  
                  
                     Ο κατ’ εξουσιοδότηση κανονισμός (ΕΕ) 2019/2124 θεσπίζει τις ειδικές απαιτήσεις για τη διαμετακόμιση ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων από ένα μέρος του εδάφους της Ένωσης σε άλλο μέρος του εδάφους της Ένωσης με διέλευση από το έδαφος τρίτης χώρας.
                  
               
                     (8)
                  
                  
                     Μετά τη μεταβατική περίοδο, η οποία συμφωνήθηκε στο πλαίσιο της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), τα προϊόντα ζωικής προέλευσης, το ζωικό αναπαραγωγικό υλικό, τα ζωικά υποπροϊόντα, τα παράγωγα προϊόντα, ο σανός και το άχυρο και τα σύνθετα προϊόντα που μετακινούνται από ένα μέρος του εδάφους της Ένωσης σε άλλο μέρος του εδάφους της Ένωσης και τα οποία διέρχονται μέσω του Ηνωμένου Βασιλείου, εξαιρουμένης της Βόρειας Ιρλανδίας, πρέπει να υποβάλλονται για επίσημους ελέγχους στον συνοριακό σταθμό ελέγχου επανεισόδου στην Ένωση. Η έννοια του «εδάφους της Ένωσης» περιλαμβάνει τη Βόρεια Ιρλανδία για τους σκοπούς της εφαρμογής του παρόντος κανονισμού.
                  
               
                     (9)
                  
                  
                     Με βάση την εκ των προτέρων κοινοποίηση της άφιξης του φορτίου και τους ελέγχους των εγγράφων, οι αρμόδιες αρχές του συνοριακού σταθμού ελέγχου επανεισόδου στην Ένωση θα πρέπει να είναι σε θέση να αξιολογούν κατά πόσον το υπό διαμετακόμιση φορτίο μπορεί να επανεισαχθεί στην Ένωση ή πρέπει να υποβληθεί σε περαιτέρω ελέγχους. Η εν λόγω εκ των προτέρων κοινοποίηση θα πρέπει να πραγματοποιείται από τον υπεύθυνο για το φορτίο. Η εκ των προτέρων κοινοποίηση και οι έλεγχοι των εγγράφων θα πρέπει να διενεργούνται μέσω του συστήματος διαχείρισης πληροφοριών για τους επίσημους ελέγχους (στο εξής: IMSOC).
                  
               
                     (10)
                  
                  
                     Ωστόσο, αρκετά κράτη μέλη έχουν επισημάνει πρακτικά προβλήματα και τον σημαντικό διοικητικό φόρτο που συνεπάγεται η χρήση του IMSOC για την εκ των προτέρων κοινοποίηση και τον έλεγχο των εγγράφων στη συγκεκριμένη περίπτωση διαμετακόμισης μέσω του Ηνωμένου Βασιλείου, εξαιρουμένης της Βόρειας Ιρλανδίας.
                  
               
                     (11)
                  
                  
                     Προκειμένου να αποφευχθεί κάθε καθυστέρηση που προκύπτει από τη διοικητική επιβάρυνση λόγω της συμμόρφωσης με τις διατυπώσεις σε σχέση με τα έγγραφα για την επανεισαγωγή προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων στην Ένωση, θα πρέπει να παρέχεται η δυνατότητα στα κράτη μέλη να χρησιμοποιούν εναλλακτικό σύστημα πληροφοριών που επιτυγχάνει τους ίδιους στόχους με το IMSOC για την εκ των προτέρων κοινοποίηση και καταγραφή των αποτελεσμάτων των ελέγχων εγγράφων στον συνοριακό σταθμό ελέγχου επανεισόδου στην Ένωση μετά τη διαμετακόμιση μέσω του Ηνωμένου Βασιλείου, εξαιρουμένης της Βόρειας Ιρλανδίας.
                  
               
                     (12)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2019/2124 θα πρέπει να τροποποιηθεί αναλόγως.
                  
               
                     (13)
                  
                  
                     Προκειμένου να διασφαλιστεί ότι τα μέτρα που προβλέπονται στον παρόντα κανονισμό ισχύουν μετά τη λήξη της μεταβατικής περιόδου της συμφωνίας αποχώρησης, αυτός θα πρέπει να τεθεί σε ισχύ από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2019/2124 τροποποιείται ως εξής:
            
                        1)
                     
                     
                        στο άρθρο 2, το σημείο 7) αντικαθίσταται από το ακόλουθο κείμενο:
                        
                                    «7)
                                 
                                 
                                    “συνοριακός σταθμός ελέγχου εισόδου στην Ένωση”: ο συνοριακός σταθμός ελέγχου στον οποίο τα ζώα και τα αγαθά παρουσιάζονται για επίσημους ελέγχους και μέσω του οποίου εισέρχονται στην Ένωση για μετέπειτα διάθεση στην αγορά ή για διαμετακόμιση μέσω του εδάφους της Ένωσης (*) και ο οποίος μπορεί να είναι ο συνοριακός σταθμός ελέγχου πρώτης άφιξης στην Ένωση·
                                 
                              
                           (*)  Η έννοια του “εδάφους της Ένωσης” περιλαμβάνει τη Βόρεια Ιρλανδία για τους σκοπούς της εφαρμογής του παρόντος κανονισμού»·"
                        
                     
                  
                        2)
                     
                     
                        το άρθρο 14 αντικαθίσταται από το ακόλουθο κείμενο:
                        
                           «Άρθρο 14
                           
                           Αποθήκευση φορτίων μεταφόρτωσης προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων
                           Ο υπεύθυνος για τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων, εξασφαλίζει ότι τα εν λόγω φορτία, κατά τη διάρκεια της περιόδου μεταφόρτωσης, αποθηκεύονται μόνο:
                           
                                       i)
                                    
                                    
                                       στον τελωνειακό χώρο ή ελεύθερη ζώνη του ίδιου λιμένα ή αερολιμένα σε σφραγισμένα εμπορευματοκιβώτια· ή
                                    
                                 
                                       ii)
                                    
                                    
                                       σε εμπορικές εγκαταστάσεις αποθήκευσης υπό τον έλεγχο του ίδιου συνοριακού σταθμού ελέγχου, σύμφωνα με τους όρους που καθορίζονται στο άρθρο 3 παράγραφοι 11 και 12 του εκτελεστικού κανονισμού (ΕΕ) 2019/1014 της Επιτροπής (**).
                                    
                                 
                        
                           (**)  Εκτελεστικός κανονισμός (ΕΕ) 2019/1014 της Επιτροπής, της 12ης Ιουνίου 2019, για τη θέσπιση λεπτομερών κανόνων σχετικά με τις ελάχιστες απαιτήσεις για τους συνοριακούς σταθμούς ελέγχου, συμπεριλαμβανομένων των κέντρων επιθεώρησης, καθώς και για τη μορφή, τις κατηγορίες και τις συντομογραφίες που πρέπει να χρησιμοποιούνται για την καταχώριση των συνοριακών σταθμών ελέγχου και των σημείων ελέγχου (ΕΕ L 165 της 21.6.2019, σ. 10).»·"
                        
                     
                  
                        3)
                     
                     
                        στο άρθρο 29, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    ο υπεύθυνος για το φορτίο διασφαλίζει ότι το φορτίο συνοδεύεται στον τόπο προορισμού του ή στον συνοριακό σταθμό ελέγχου από τον οποίο·τα αγαθά εξέρχονται από το έδαφος της Ένωσης, από επίσημο πιστοποιητικό σύμφωνα με το υπόδειγμα που ορίζεται στο παράρτημα του εκτελεστικού κανονισμού (ΕΕ) 2019/2128»·
                                 
                              
                  
                        4)
                     
                     
                        Το άρθρο 31 τροποποιείται ως εξής:
                        
                                    α)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Ο υπεύθυνος για τα φορτία αγαθών που αναφέρονται στην παράγραφο 1 μπορεί να εκφορτώνει τα εν λόγω φορτία στον λιμένα προορισμού πριν από την παράδοση των φορτίων σε σκάφος που εξέρχεται από το έδαφος της Ένωσης, υπό τον όρο ότι η πράξη έχει εγκριθεί και εποπτεύεται από την τελωνειακή αρχή και ότι πληρούνται οι όροι παράδοσης που περιέχονται στην κοινοποίηση που αναφέρεται στην παράγραφο 1.»·
                                    
                                 
                              
                                    β)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Ο αντιπρόσωπος που αναφέρεται στην παράγραφο 3 ή ο υπεύθυνος για την παράδοση φορτίων σε σκάφος που εξέρχεται από το έδαφος της Ένωσης, εντός περιόδου 15 ημερών από την ημερομηνία κατά την οποία εγκρίθηκε η διαμετακόμιση στον συνοριακό σταθμό ελέγχου εισόδου στην Ένωση ή στην αποθήκη, επιστρέφει στις αρμόδιες αρχές του συνοριακού σταθμού ελέγχου εισόδου στην Ένωση ή της αποθήκης το προσυπογεγραμμένο επίσημο πιστοποιητικό που αναφέρεται στην παράγραφο 3 στοιχείο α).»·
                                    
                                 
                              
                  
                        5)
                     
                     
                        το άρθρο 32 αντικαθίσταται από το ακόλουθο κείμενο:
                        
                           «Άρθρο 32
                           
                           Υποχρεώσεις του υπεύθυνου επιχείρησης σχετικά με την υποβολή σε επίσημους ελέγχους αγαθών που εξέρχονται από το έδαφος της Ένωσης
                           
                              1.   Ο υπεύθυνος για τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και αχύρου και σύνθετων προϊόντων που εξέρχονται από το έδαφος της Ένωσης για να μεταφερθούν σε τρίτη χώρα παρουσιάζει τα εν λόγω φορτία για επίσημους ελέγχους στις αρμόδιες αρχές του συνοριακού σταθμού ελέγχου που αναφέρεται στο ΚΥΕΕ, σε χώρο που υποδεικνύεται από τις εν λόγω αρμόδιες αρχές.
                           
                           
                              2.   Ο υπεύθυνος για τα φορτία αγαθών που αναφέρονται στην παράγραφο 1, τα οποία εξέρχονται από το έδαφος της Ένωσης για αποστολή σε στρατιωτική βάση του ΝΑΤΟ ή των ΗΠΑ που βρίσκεται σε τρίτη χώρα, παρουσιάζει τα εν λόγω φορτία για επίσημους ελέγχους στις αρμόδιες αρχές του συνοριακού σταθμού ελέγχου που αναφέρεται στο επίσημο πιστοποιητικό το οποίο εκδίδεται σύμφωνα με το υπόδειγμα που καθορίζεται στο παράρτημα του εκτελεστικού κανονισμού (ΕΕ) 2019/2128.»·
                           
                        
                     
                  
                        6)
                     
                     
                        το άρθρο 33 αντικαθίσταται από το ακόλουθο κείμενο:
                        
                           «Άρθρο 33
                           
                           Επίσημοι έλεγχοι στον συνοριακό σταθμό ελέγχου από τον οποίο τα αγαθά εξέρχονται από το έδαφος της Ένωσης
                           
                              1.   Οι αρμόδιες αρχές του συνοριακού σταθμού ελέγχου από τον οποίο τα προϊόντα ζωικής προέλευσης, το ζωικό αναπαραγωγικό υλικό, τα ζωικά υποπροϊόντα, το σανό και το άχυρο και τα σύνθετα προϊόντα εξέρχονται από το έδαφος της Ένωσης διενεργούν έλεγχο ταυτότητας ώστε να εξασφαλίζεται ότι το παρουσιαζόμενο φορτίο αντιστοιχεί στο φορτίο που αναφέρεται στο ΚΥΕΕ ή στο επίσημο πιστοποιητικό το οποίο εκδίδεται σύμφωνα με το υπόδειγμα που καθορίζεται στο παράρτημα του εκτελεστικού κανονισμού (ΕΕ) 2019/2128 και συνοδεύει το φορτίο. Συγκεκριμένα, επαληθεύουν ότι οι σφραγίδες που προσαρμόζονται στα οχήματα ή στα εμπορευματοκιβώτια μεταφοράς σύμφωνα με το άρθρο 19 στοιχείο δ), το άρθρο 28 στοιχείο δ) ή το άρθρο 29 στοιχείο ε) παραμένουν άθικτες.
                           
                           
                              2.   Οι αρμόδιες αρχές του συνοριακού σταθμού ελέγχου από τον οποίο τα αγαθά που αναφέρονται στην παράγραφο 1 εξέρχονται από το έδαφος της Ένωσης καταγράφουν το αποτέλεσμα των επίσημων ελέγχων στο μέρος III του ΚΥΕΕ ή στο μέρος III του επίσημου πιστοποιητικού το οποίο εκδίδεται σύμφωνα με το υπόδειγμα που καθορίζεται στο παράρτημα του εκτελεστικού κανονισμού (ΕΕ) 2019/2128.
                           
                           
                              3.   Οι αρμόδιες αρχές του συνοριακού σταθμού ελέγχου που είναι υπεύθυνες για τους ελέγχους που αναφέρονται στην παράγραφο 1 επιβεβαιώνουν στις αρμόδιες αρχές του συνοριακού σταθμού ελέγχου εισόδου στην Ένωση ή της αποθήκης, εντός περιόδου 15 ημερών από την ημερομηνία κατά την οποία εγκρίθηκε η διαμετακόμιση στον συνοριακό σταθμό ελέγχου εισόδου στην Ένωση ή στην αποθήκη, την άφιξη του φορτίου, καθώς και τη συμμόρφωσή του με τον παρόντα κανονισμό, με:
                              
                                          α)
                                       
                                       
                                          την καταχώριση των σχετικών πληροφοριών στο IMSOC· ή
                                       
                                    
                                          β)
                                       
                                       
                                          την προσυπογραφή του επίσημου πιστοποιητικού που έχει εκδοθεί σύμφωνα με το υπόδειγμα που παρατίθεται στο παράρτημα του εκτελεστικού κανονισμού (ΕΕ) 2019/2128 και την επιστροφή του πρωτότυπου πιστοποιητικού στις αρμόδιες αρχές της αποθήκης ή τη διαβίβαση αντιγράφου αυτού.»·
                                       
                                    
                        
                     
                  
                        7)
                     
                     
                        Το άρθρο 35 τροποποιείται ως εξής:
                        
                                    α)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Οι αρμόδιες αρχές που είναι υπεύθυνες για τους ελέγχους στη στρατιωτική βάση του ΝΑΤΟ ή των ΗΠΑ στον τόπο προορισμού, πραγματοποιούν έλεγχο ταυτότητας για να διαπιστωθεί ότι το φορτίο αντιστοιχεί σ’ αυτό που καλύπτεται από το ΚΥΕΕ ή το συνοδευτικό επίσημο πιστοποιητικό το οποίο εκδίδεται σύμφωνα με το υπόδειγμα που καθορίζεται στο παράρτημα του εκτελεστικού κανονισμού (ΕΕ) 2019/2128. Συγκεκριμένα, επαληθεύουν ότι οι σφραγίδες που προσαρμόζονται στα οχήματα ή στα εμπορευματοκιβώτια μεταφοράς σύμφωνα με το άρθρο 19 στοιχείο δ) και το άρθρο 29 στοιχείο ε) παραμένουν άθικτες.»·
                                    
                                 
                              
                                    β)
                                 
                                 
                                    προστίθεται η ακόλουθη παράγραφος 3:
                                    
                                       «3.   Οι αρμόδιες αρχές που είναι υπεύθυνες για τους ελέγχους στη στρατιωτική βάση του ΝΑΤΟ ή των ΗΠΑ στον τόπο προορισμού επιβεβαιώνουν στις αρμόδιες αρχές του συνοριακού σταθμού ελέγχου εισόδου στην Ένωση ή της αποθήκης, εντός περιόδου 15 ημερών από την ημερομηνία κατά την οποία εγκρίθηκε η διαμετακόμιση στον συνοριακό σταθμό ελέγχου εισόδου στην Ένωση ή στην αποθήκη, την άφιξη του φορτίου, καθώς και τη συμμόρφωσή του με τον παρόντα κανονισμό, με:
                                       
                                                   α)
                                                
                                                
                                                   την καταχώριση των σχετικών πληροφοριών στο IMSOC· ή
                                                
                                             
                                                   β)
                                                
                                                
                                                   την προσυπογραφή του επίσημου πιστοποιητικού που έχει εκδοθεί σύμφωνα με το υπόδειγμα που παρατίθεται στο παράρτημα του εκτελεστικού κανονισμού (ΕΕ) 2019/2128 και την επιστροφή του πρωτότυπου πιστοποιητικού στις αρμόδιες αρχές της αποθήκης ή τη διαβίβαση αντιγράφου αυτού.»·
                                                
                                             
                                 
                              
                  
                        8)
                     
                     
                        Στο άρθρο 36, η παράγραφος 3 αντικαθίσταται από το ακόλουθο κείμενο:
                        
                           «3.   Ο υπεύθυνος για το φορτίο αγαθών που αναφέρεται στην παράγραφο 1 μεταφέρει απευθείας το φορτίο σε έναν από τους ακόλουθους προορισμούς:
                           
                                       α)
                                    
                                    
                                       στον συνοριακό σταθμό ελέγχου ο οποίος επέτρεψε τη διαμετακόμιση μέσω της Ένωσης· ή
                                    
                                 
                                       β)
                                    
                                    
                                       στην αποθήκη στην οποία ήταν αποθηκευμένο πριν από την απόρριψή του από τρίτη χώρα.»·
                                    
                                 
                     
                  
                        9)
                     
                     
                        Το άρθρο 37 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 4α:
                                    
                                       «4α.   Για τα φορτία αγαθών που αναφέρονται στην παράγραφο 1 του παρόντος άρθρου, τα οποία δεν υπόκεινται σε απαιτήσεις υγειονομικού ελέγχου για την είσοδο στην Ένωση, σύμφωνα με τους κανόνες που αναφέρονται στο άρθρο 1 παράγραφος 2 στοιχεία δ) και ε) του κανονισμού (ΕΕ) 2017/625 και τα οποία μετακινούνται από ένα μέρος του εδάφους της Ένωσης σε άλλο μέρος του εδάφους της Ένωσης, με διέλευση από το Ηνωμένο Βασίλειο, εξαιρουμένης της Βόρειας Ιρλανδίας, οι υπεύθυνοι που αναφέρονται στην παράγραφο 2 του παρόντος άρθρου επιτρέπεται να κοινοποιούν εκ των προτέρων την άφιξη των εν λόγω φορτίων στις αρμόδιες αρχές του συνοριακού σταθμού ελέγχου επανεισόδου στην Ένωση μέσω συστήματος πληροφοριών ή συνδυασμού συστημάτων πληροφοριών, πέραν του IMSOC, υπό τον όρο ότι το εν λόγω σύστημα ή ο εν λόγω συνδυασμός συστημάτων:
                                       
                                                   α)
                                                
                                                
                                                   έχει οριστεί από τις αρμόδιες αρχές·
                                                
                                             
                                                   β)
                                                
                                                
                                                   επιτρέπει στους υπευθύνους να παρέχουν τις ακόλουθες πληροφορίες:
                                                   
                                                               i)
                                                            
                                                            
                                                               την περιγραφή των υπό διαμετακόμιση αγαθών·
                                                            
                                                         
                                                               ii)
                                                            
                                                            
                                                               την ταυτοποίηση του μέσου μεταφοράς·
                                                            
                                                         
                                                               iii)
                                                            
                                                            
                                                               την προβλεπόμενη ώρα άφιξης·
                                                            
                                                         
                                                               iv)
                                                            
                                                            
                                                               την προέλευση και τον προορισμό των φορτίων· και
                                                            
                                                         
                                             
                                                   γ)
                                                
                                                
                                                   δίνει τη δυνατότητα στις αρμόδιες αρχές του συνοριακού σταθμού ελέγχου επανεισόδου στην Ένωση:
                                                   
                                                               i)
                                                            
                                                            
                                                               να αξιολογούν τις πληροφορίες που υποβάλλονται από υπευθύνους επιχείρησης·
                                                            
                                                         
                                                               ii)
                                                            
                                                            
                                                               να ενημερώνουν τους υπευθύνους επιχείρησης αν τα φορτία πρέπει να παρουσιαστούν για τους συμπληρωματικούς ελέγχους που προβλέπονται στην παράγραφο 4.»·
                                                            
                                                         
                                             
                                 
                              
                                    β)
                                 
                                 
                                    η παράγραφος 5 αντικαθίσταται από το ακόλουθο κείμενο:
                                    
                                       «5.   Οι υπεύθυνοι για τα φορτία ζώων που μετακινούνται από το ένα μέρος του εδάφους της Ένωσης σε άλλο μέρος του εδάφους της Ένωσης με διέλευση από το έδαφος τρίτης χώρας παρουσιάζουν τα εν λόγω φορτία για επίσημους ελέγχους στο σημείο εξόδου από το έδαφος της Ένωσης.».
                                    
                                 
                              
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/2124 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τους επίσημους ελέγχους φορτίων ζώων και αγαθών υπό διαμετακόμιση, μεταφόρτωση και περαιτέρω μεταφορά μέσω της Ένωσης και για την τροποποίηση των κανονισμών της Επιτροπής (ΕΚ) αριθ. 798/2008, (ΕΚ) αριθ. 1251/2008, (ΕΚ) αριθ. 119/2009, (ΕΕ) αριθ. 206/2010, (ΕΕ) αριθ. 605/2010, (ΕΕ) αριθ. 142/2011, (ΕΕ) αριθ. 28/2012, του εκτελεστικού κανονισμού (ΕΕ) 2016/759 της Επιτροπής και της απόφασης 2007/777/ΕΚ της Επιτροπής (ΕΕ L 321 της 12.12.2019, σ. 73).
         
            (3)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, ο παρών κανονισμός εφαρμόζεται στο Ηνωμένο Βασίλειο και εντός αυτού όσον αφορά τη Βόρεια Ιρλανδία.
         
            (4)  Εκτελεστικός κανονισμός (ΕΕ) 2019/2128 της Επιτροπής της 12ης Νοεμβρίου 2019 για τη θέσπιση του υποδείγματος του επίσημου πιστοποιητικού και των κανόνων για την έκδοση επίσημων πιστοποιητικών για εμπορεύματα που παραδίδονται σε πλοία που εξέρχονται από την Ένωση και προορίζονται για εφοδιασμό ή κατανάλωση από το πλήρωμα και τους επιβάτες ή στρατιωτική βάση του ΝΑΤΟ ή των Ηνωμένων Πολιτειών (ΕΕ L 321 της 12.12.2019, σ. 114).